b'\n_START_ARTICLE_\nArea 51\n_START_SECTION_\nBeliggenhed\n_START_PARAGRAPH_\nTil trods at v\xc3\xa6re omg\xc3\xa6rdet af hemmelighed og mystik, er basen faktisk mulig at se for offentligheden. B\xc3\xa5de fra afstand gennem kikkert eller teleskoper, men ogs\xc3\xa5 via satellitfotos, som er frit tilg\xc3\xa6ngelige via internettet, enten som billeder til download eller via fx Google Earth. Positionen er 37\xc2\xb014\'N 115\xc2\xb049\'W i det sydvestlige hj\xc3\xb8rne af den udt\xc3\xb8rrede Groom Lake. Overflyvning af omr\xc3\xa5det er ikke mulig, da basen er omgivet af forbudt luftrum fra jorden til uendelig h\xc3\xb8jde._NEWLINE_Der ligger i omr\xc3\xa5det en r\xc3\xa6kke gamle miner, som er blevet lukket. Nogle af minerne indeholder muligvis interessante spor fra nybyggere i pioner-tidens USA, og flere har i den henseende fors\xc3\xb8gt at f\xc3\xa5 adgang til det afsp\xc3\xa6rrede omr\xc3\xa5de for at unders\xc3\xb8ge disse gamle efterladte effekter, men indtil videre uden held.\n_START_SECTION_\nBasens historie\n_START_PARAGRAPH_\nHistorien om basen ved Groom Lake, popul\xc3\xa6rt kendt \xe2\x80\x93 og fremh\xc3\xa6vet af fiktion og medier \xe2\x80\x93 som Area 51 begynder i 1950\'erne, hvor det amerikanske CIA i samarbejde med Lockheeds Advanced Developments Projects division ("Skunk Works") udviklede spionflyet U-2 under projektnavnet AQUATONE. Nye flytyper blev som oftest udviklet og testet p\xc3\xa5 Edwards Air Force Base i Californien, men det blev besluttet af chefdesigneren, Kelly Johnson, at finde et mere \xc3\xb8de sted for testflyvningerne v\xc3\xa6k fra nysgerrige \xc3\xb8jne. Efter lang tids s\xc3\xb8gen, uden at have fundet det ideelle sted, kom en oberst i det amerikanske luftv\xc3\xa5ben (USAF) i tanke om en lille flyveplads ved Groom Lake i Nevada._NEWLINE_Flyvepladsen, kaldet Nellis Auxillary Field no. 1, var ikke l\xc3\xa6ngere egnet til operationer, men det t\xc3\xb8rre, flade forhenv\xc3\xa6rende flodleje var ideelt at benytte til testflyvninger og kunne n\xc3\xa6sten bruges som en k\xc3\xa6mpe landingsbane med minimale forberedelser. Omr\xc3\xa5det gr\xc3\xa6nsede i \xc3\xb8vrigt op til Yucca Flats, som blev brugt til atompr\xc3\xb8vespr\xc3\xa6ngninger, hvilket gjorde, at ingen civil bebyggelse fandtes i n\xc3\xa6rheden. Omr\xc3\xa5det blev formelt en del af atomenergikommissionen (AEC), og dermed afsk\xc3\xa5ret fra offentlig adgang, og ikke engang milit\xc3\xa6r tr\xc3\xa6ningsflyvning i omr\xc3\xa5det m\xc3\xa5tte komme i n\xc3\xa6rheden af den nye testfacilitet. I 1955 blev basen omtalt som "Paradise Ranch", eller bare The Ranch af folk der arbejdede der. _NEWLINE_Bygningen af basefaciliteterne blev annonceret i de lokale medier i maj 1955, s\xc3\xa5 basen var for s\xc3\xa5 vidt ikke en dyb hemmelighed, blot ikke et sted man kunne komme til. En 5000 fod landingsbane, kontrolt\xc3\xa5rn, tre hangarer, br\xc3\xa6ndstoftanke, br\xc3\xb8ndboringer, begr\xc3\xa6nset beboelse og enkelte underholdningsfaciliteter blev konstrueret, og basen havde egentlig karakter af midlertidig bebyggelse. Der var ingen planer om at aktiviteter skulle forts\xc3\xa6tte efter U-2 flyet var f\xc3\xa6rdigudviklet. Da personale fra Lockheed og CIA begyndte at ankomme til basen, fik den navnet Watertown, angiveligt efter CIA\'s direkt\xc3\xb8r, Allen Dulles f\xc3\xb8deby i New York. _NEWLINE_De f\xc3\xb8rste flyvninger begyndte i august 1955, og i 1956 fl\xc3\xb8j fire styk test og uddannelse af piloter over Groom Lake. Indtil flere af de f\xc3\xb8rste prototyper styrtede under disse testflyvninger._NEWLINE_I l\xc3\xb8bet af 1957 aftog testflyvningerne ved Groom Lake, og de fleste fly opererede fra Edwards Air Force Base og basen var n\xc3\xa6sten en sp\xc3\xb8gelsesby p\xc3\xa5 dette tidspunkt. Samtidig tiltog atompr\xc3\xb8vespr\xc3\xa6ngningerne i naboomr\xc3\xa5det, og Watertown blev flere gange helt evakueret pga. radioaktivt nedfald. Faktisk blev bygningerne brugt som laboratorie for, hvordan forskellige typer materiale beskyttede mod radioaktivitet. _NEWLINE_I 1958 blev omr\xc3\xa5det omkring Watertown officielt lukket for offentlig adgang, selvom det i praksis havde v\xc3\xa6ret det i tre \xc3\xa5r, og stedet fik betegnelsen Area 51, da hele Nevada Test Site er inddelt i forskellige areas (omr\xc3\xa5der), og omr\xc3\xa5det omkring basen havde tilf\xc3\xa6ldigvis nummer 51.\n_START_SECTION_\nProjekt OXCART / SR-71 Blackbird\n_START_PARAGRAPH_\nDet n\xc3\xa6ste store projekt, der skulle betyde en omfattende udbygning af Groom Lake basen, blev Project OXCART, som senere blev til overlyds-rekognoceringsflyet SR-71 Blackbird. Igen var det Lockheeds Skunk Works, der stod for udvikling og produktion, og udbygning af installationen begyndte i 1959. Basen ved Area 51 var slet ikke egnet til et s\xc3\xa5 stort projekt, men stedets unikke lokalitet gjorde, at man alligevel valgte at prioritere sikkerhed omkring flyet h\xc3\xb8jest, og basen m\xc3\xa5tte s\xc3\xa5 blot udbygges. De f\xc3\xb8rste skala-modeller blev testet for radartv\xc3\xa6rsnit (hvor kraftigt radar-ekko der kastes tilbage af flyet), alt imens en massiv opbygning af basen fortsatte helt frem til 1964. _NEWLINE_En ny start- og landingsbane blev lagt, flere blev markeret direkte p\xc3\xa5 den t\xc3\xb8rre, flade s\xc3\xb8bund til brug i n\xc3\xb8dsituationer, fire yderligere hangarer, 130 beboelses-skure, workshops, administrationsbygninger, nyt kontrolt\xc3\xa5rn, brandstation og syv k\xc3\xa6mpetanke til det s\xc3\xa6rlige JP-7 br\xc3\xa6ndstof blev konstrueret. Der blev ogs\xc3\xa5 ofret penge p\xc3\xa5 flere underholdningsfaciliteter, sportsplads og et rekreativt omr\xc3\xa5de med en mindre dam, nu da mange mennesker skulle opholde sig i lang tid ad gangen p\xc3\xa5 basen. Engang i l\xc3\xb8bet af 1960\'erne opstod navnet Dreamland som d\xc3\xa6kke for, hvor fly, der skulle lande p\xc3\xa5 basen, egentlig skulle hen. Navnet blev ogs\xc3\xa5 synonym med selve basen. Muligvis opkaldt efter et digt af Edgar Allan Poe, Dream-Land._NEWLINE_Project OXCART udmundede f\xc3\xb8rst i A-12 flyet, som fl\xc3\xb8j f\xc3\xb8rste gang i april 1962. Samtidig blev det afsp\xc3\xa6rrede luftrum over Groom Lake udvidet for at holde alle v\xc3\xa6k fra basen. I alt 15 A-12 fly blev konstrueret, og var operativt udstationeret i Area 51, da det officielt ikke eksisterede og dermed ikke kunne flyve fra almindelige flyvebaser. _NEWLINE_Op gennem 1960\'erne fortsatte udviklingen af det supersoniske fly i forskellige udgaver, heriblandt en bev\xc3\xa6bnet udgave YF-12 og en supersonisk drone D-21. Den operative udgave kaldet SR-71 blev et s\xc3\xa6rdeles velkendt fly efter offentligg\xc3\xb8relsen af projektet i 1964, ikke mindst pga. dets eksotiske udseende, utrolige fart og n\xc3\xa6rmest us\xc3\xa5rlighed overfor tidens luftforsvar. Det fl\xc3\xb8j rutinem\xc3\xa6ssigt togter over Sovjettisk territorium, Korea, Vietnam og til tider Kina. Et faktum de involverede lande dog ikke ville bekr\xc3\xa6fte, da det ville v\xc3\xa6re pinligt at indr\xc3\xb8mme, at de ikke kunne g\xc3\xb8re noget ved det.\n_START_SECTION_\nHAVE BLUE, Stealth og Sovjet-fly\n_START_PARAGRAPH_\nKort efter A-12 ankom til Area 51 begyndte et andet program, som fortsatte i mange \xc3\xa5r frem, og f\xc3\xb8rst for relativt nylig er blevet offentliggjort. Det involverede opreative tests af Sovjettisk byggede fly, som USA havde tilvejebragt af forskellige veje, bl.a. gennem Israel og Syrien. Under designationen YF-113 drejede det sig blandt andet om MiG-17, MiG-21, MiG-23, Su-7 og Su-22. Disse blev b\xc3\xa5de unders\xc3\xb8gt for tekniske detaljer, men ogs\xc3\xa5 fl\xc3\xb8jet imod stort set alle fly i det amerikanske arsenal for at udvikle taktikker mod dem._NEWLINE_Projekt HAVE BLUE begyndte i Area 51 i 1977. Det skulle senere blive til det f\xc3\xb8rste rigtige stealth-fly i verden, n\xc3\xa6sten usynligt p\xc3\xa5 radar. Igen en dyb hemmelighed, selv folk p\xc3\xa5 basen, som ikke havde med projektet at g\xc3\xb8re, m\xc3\xa5tte ikke v\xc3\xa6re i n\xc3\xa6rheden, n\xc3\xa5r testflyvinger foretoges for at forhindre dem i overhovedet at se flyet. Efter HAVE BLUE prototyperne havde gennemg\xc3\xa5et flere \xc3\xa5rs test og udvikling, blev der givet ordre til produktion af F-117A Nighthawk. Flyene blev operativt flyttet til en anden base beliggende nordvest for Groom Lake i 1982, men selve flyet blev f\xc3\xb8rst offentliggjort i 1988._NEWLINE_I samme periode blev en r\xc3\xa6kke andre mere eller mindre klassifiserede fly udviklet ved Groom Lake. Is\xc3\xa6r den seneste generations bombefly, B-2, F-22, de to konkurrenter til Joint Strike Fighter (X-32 og X-35) og flere forskellige radar- og overv\xc3\xa5gningsfly har fundet vej til Area 51 op gennem 1980\'erne og 1990\'erne.\n_START_SECTION_\nDagligdag i Area 51\n_START_PARAGRAPH_\nI 1997 rejste en journalist fra Popular Mechanics til Nevada for at se denne hemmelige base. Han f\xc3\xb3r vild, og endte et \xc3\xb8de sted ved en l\xc3\xa5st bom og konkluderede deraf, at Area 51 var lukket og aktiviteterne flyttet et andet endnu mere hemmeligt sted hen. Det var aldeles usandt. Private entusiaster overv\xc3\xa5ger i dag basen og omr\xc3\xa5det omkring den, og sm\xc3\xa5byerne i n\xc3\xa6rheden har efterh\xc3\xa5nden f\xc3\xa5et en mindre indt\xc3\xa6gtskilde fra turister, der skal ud at se det sagnomspundne Area 51. Det er dog ikke mange uidentificerede eksotiske fly de st\xc3\xb8der p\xc3\xa5, men det m\xc3\xa5 konstateres, at der er fuld aktivitet \xe2\x80\x93 i hvert fald p\xc3\xa5 jorden \xe2\x80\x93 p\xc3\xa5 basen uden navn ved Groom Lake.\n_START_SECTION_\nTil og fra basen\n_START_PARAGRAPH_\nDer flyver dagligt 10-12 returflyvninger fra Las Vegas\' McCarran lufthavn til Groom Lake. Arbejderne m\xc3\xb8der op i en privat terminal, som drives af EG&G, der ogs\xc3\xa5 st\xc3\xa5r for flydriften, og her g\xc3\xa5r de om bord i flere anonymt udseende Boeing 737-600, kaldet JANET-flights. Dette er kaldesignalet for de p\xc3\xa5g\xc3\xa6ldende fly p\xc3\xa5 radioen \xe2\x80\x93 oprindelsen og betydningen er ukendt. En mindre fl\xc3\xa5de af Beech 200 og Beech 1900 benyttes ogs\xc3\xa5 til flyvinger til Groom Lake og andre faciliteter i n\xc3\xa6rheden. Udover fly benytter folk, der bor t\xc3\xa6t p\xc3\xa5 basen i de omkringliggende sm\xc3\xa5byer en bus, som k\xc3\xb8rer hele vejen til basen af en yderst vedligeholdt grusvej. Det ansl\xc3\xa5s, at p\xc3\xa5 en almindelig hverdag pendler omkring 1500 personer frem og tilbage til Groom Lake.\n_START_SECTION_\nSikkerhed\n_START_PARAGRAPH_\nGroom Lake er omkranset af en sikkerhedszone. Skilte advarer folk om at de n\xc3\xa6rmer sig en US Air Force installation, og indtr\xc3\xa6ngen kan medf\xc3\xb8re use of lethal force (brug af d\xc3\xb8dbringende magt). Enhver der n\xc3\xa6rmer sig gr\xc3\xa6nsen vil blive overv\xc3\xa5get af vagtpatruljerne, som benytter sig af bev\xc3\xa6gelsessensorer og kameraer og ellers patruljerer omkring gr\xc3\xa6nsen i firehjulstr\xc3\xa6kkere. De er privat ansat af EG&G (som ogs\xc3\xa5 st\xc3\xa5r for transport af passagerer til basen) og er af turister og observat\xc3\xb8rer blevet d\xc3\xb8bt "camo-dudes" p\xc3\xa5 grund af deres camouflage-uniformer uden navn eller anden identifikation synlig. Helikoptere fra basen bruges ogs\xc3\xa5 til overv\xc3\xa5gning og til tider chikanering af nysgerrige._NEWLINE_Selvom brug af magt er autoriseret, er den typiske straf for at krydse gr\xc3\xa6nsen en b\xc3\xb8de. Ved gentagne gange vil der uden tvivl v\xc3\xa6re strengere straffe. Hvilken sikkerhed der findes t\xc3\xa6ttere p\xc3\xa5 basen vides ikke.'